
DISSERTATIO  MEDICA 

INAUGURALIS, 

QUAEDAM 

I)E 

APOPLEXIA  SANGUINEA 

COMPLECTENS. 

PATRICIO  TRAVERS  AUCTORE. 

HISTORIA. 

Apoplexia  a  Culleno  sic  definitur  :  “  Motus  vo- 
“  luntarii  fere  omnes  imminuti,  cum  sopore  plus 
“  minus  profundo,  superstite  motu  cordis  et  arteri- 
“  arum” — et  species,  de  qua  in  animo  est  disserere, 
“  Apoplexia  cum  signis  plethorae  universalis  et 
“  praecipue  capitis.” 

De  apoplexia  idiopathica  solum  haec  dicere  volo  ; 
quod  attinet  ad  apoplexiam  cranii  fracturis  aliave  vi 
externa,  venenorum  devoratione,  gasium  vel  vapo¬ 
rum  lethalium  inhalatione  inductam,  aut  apoplexiam 
e  hydrothorace  vel  statu  totius  corporis  hydropico 
orientem,  non  hic  locus  est  agendi :  nam  etsi  his 
symptomata  fere  eadem  sint,  tamen  quaedam  eorum 
rationem  medendi  longe  aliam  luculenter  postulant. 

Ad  impetus  hujus  morbi  sexus  ut  er  que  opportu¬ 
nus  est  y  infantes  raro  affligit  apoplexia,  sed  saepius 
aetate  provectos,  ac  praecipue  post  annum  sexagesi¬ 
mum. 

Hicce  morbus  interdum  subito  saepius  lente  ado¬ 
ritur,  istis  praegredientibus  signis,  gravedine,  aurium 
tinnitu,  vertigine,  haemorrhagia  e  naribus,  dolore 
vehemente  temporum,  caligine  oculorum,  fugaci  cae¬ 
citate,  specie  flammularum  vel  macularum  nigrarum 
vel  guttularum  ardentium  ante  oculos  volitantium, 
visu  duplici,  strabismo,  aliqua  auditus  interruptione 
momentaria,  vitio  auditus  aliquo,  fugaci  cogitationis 
perturbatione,  mente  gradatim  marcente,  linguae 
vitiis,  levi  vomitu,  aliquo  torporis  gradu,  vel  motus 
imminuti  in  extremis  corporis  partibus,  frequentibus 
incubi  ingressibus. 

Singula  aut  plura  horum  apoplexiae  paroxysmum 
denuntiare  possunt,  non  solum  per  menses,  sed  etiam 
annos  priusquam  is  revera  invadit  ;  tamen  saepius 
ingravescunt,  donec  apoplectici  quasi  subito  ictu 
prostrati  corruunt,  voluntarii  motus  expertes  ;  facies 
ruberrima  aut  livida  et  nonnihil  tumefacta,  venae 
capitis,  praecipue  oculorum,  temporum  et  colli  per¬ 
quam  turgidae,  et  diruptu  promptae  videntur,  arte¬ 
riae  carotides  et  temporales  vehementissime  micant, 
frons  ardet,  palpebrae  patulae  rigescunt,  pupillae 

lixae  luce  non  coarctantur ;  observantur  quoque 

oculi  fixi  et  horribiliter  protrusi,  necnon  respiratio 
lenta,  stertens  et  laboriosa  et  similia  luctaminis  inter¬ 
ni  signa.  Arteriarum  pulsus  extemplo  post  ictum 
velocissimi,  usque  ad  centum  et  viginti  reperiuntur, 
sed  generaliter  admodum  tardi,  praesertim  post  jac^ 
turam  sanguinis  e  venaesectione  evadunt. 

Quandoque  per  totum  corpus  deficiunt  sensus  ac 
motus  ;  interdum  in  uno  alterove  latere,  et  sic  latus 
quod  minus  afficitur  convulsionibus  affectum. 

Interdum  urina  et  stercus  invite  dejiciuntur,  in 
casibus  quibusdam  levis  vomitus,  in  aliis  depravatur 
devorandi  facultas  ;  prorumpit  sudor,  extremae  cor¬ 
poris  partes  frigescunt,  sibi  vultus  speciem  cadave¬ 
rosam  assumit,  et  mors  serius  ocyusve  aegrum  infeli¬ 
cem  rapit.  Interdum  vero  renascitur  integerrima 
valetudo,  quam  modo  sudor  aut  alvi  fluxus,  modo 
cursus  sanguinis  e  venis  imi  intestini  aut  aliunde  sua 
sponte  molitur.  Nec  vero  finitis  malis,  et  sanitate, 
uti  videtur,  reduce,  non  superest  metus  ^  nosse  enim 
juvat,  quanto  aliquem  frequentius  jam  propositus 
morbus  percusserit,  tanto  facilius,  tantoque  levioribus 
noxis  illatis,  eundem  novari ;  tantoque  incitatiorem 
acerbioremque  saevire,  in  hemiplegiam  exitiosam  se¬ 
rius  ocyusve  abiturum. 

CADAVERUM  INSPECTIO. 

Divisione  pericranii  magnum  sanguinis  profluvium 
ex  vasis  occipitalibus  frontalibusque  ssepe  sequitur ; 
cranio  sublato,  dura  mater  cum  sanguine  fluente  ex 
ejusdem  sinubus  fere  semper  videtur,  cum  majore 
minoreve  plenitudine  vasorum  sanguinem  vehenti¬ 
um.  Sanguis  saepius  coagulatus  in  cerebri  substan¬ 
tiam,  in  ventriculos  ejus,  etiamque  superficiem,  et 
interdum  in  canalem  spinalem,  vel  in  cerebelli  sub¬ 
stantiam  plerumque  reperitur  effusus.  Extravasatio 
vero  fere  posita  est  in  portione  medullosa  hemis¬ 
pherii  unius  et  saepe  juxta  ventriculos  laterales,  ita 
ut  sanguinis  quantitas  in  unam  vel  ambas  horum  ca¬ 
vitatum  eodem  tempore  eruperit. 

Quandoque  vero,  inquit  illustris  Sauvages,  nullum 
est  vitium  conspicuum  nec  in  cerebro  nec  in  cere¬ 
bello. 

Putat  Morgagni  pericardium  semper  praeter  soli¬ 
tum  quantitatem  liquoris  in  hoc  morbo  continere. 

In  apoplexiae  incisionibus,  ait  Cheyne,  saepe  inve¬ 
nimus  jecur  valde  morbosum. 

CAUSAE  PRAEDISPONENTES. 

Labes  haereditaria,  conformatio  corporis  peculiaris 
apud  has  ordinem  primarium  occupare  haud  imme¬ 
rito  recensetur. 

Qui  magno  capite,  collo  brevi,  et  turgido  ac  rubro 
vultu  praediti  sunt  imprimis  apoplexiae  maxime  pro¬ 
clives  ;  sed  haud  ita  paucis  exemplis  satis  probatum 
est  homines  proceros  et  graciles  et  longis  collis  etiam 
praeditos  hoc  morbo  etiam  correptos  esse. 

Plethora  in  vasis  capitis,  quacunque  causa  inducta 
ad  apoplexiae  impetum  caput  magis  opportunum 
reddendo,  eademque  datur  proclivitas  senectute,  ad 
gradus  omnes  hujus  morbi.  Haud  raro  evenit  in 
aetate  provecta  materiae  osseae  terreaeve  in  arteriis 
cerebri  depositio,  quae  minuendo  vim  contrahendi, 
distendendi,  ac  tenendi,  ad  illas  rumpendas  opportu¬ 
niores  facit,  ex  congestione  vel  impulsu  subito  san¬ 
guinis  ad  caput.  Tunc  quoque,  (in  aetate  provecta,) 
major  sanguinis  copia  pro  rata  parte,  venis  quam  ar¬ 
teriis  continetur,  quamobrem,  si  plus  justo  sanguinis 
in  corpore  fuerit,  plethora  aliaque  mala  inde  orientia 
hac  aetate  in  venis  praecipue  cerebri  sese  maxime 
manifestabunt. 

Obesitas  certe  corpus  maxime  propensum  ad  apo¬ 
plexiam  praebet,  aut  quia  talia  corpora  haberi  pos¬ 
sunt  plena  sanguinis,  vel  ea  compressione  omnium 
vasorum  sanguinem  vehentium,  in  caeteris  partibus 
corporis  inducta,  illa  promptius  cerebri  explet. 

Temperamentum  sanguineum  et  leucophlegmati- 
cum,  inertia,  victus  lautus,  usus  ardentium  liquorum 
et  nicotianae  tabaci,  mentis  anxietas,  suppressio  aut 
cessatio  haemorhoidalis  fluxus,  vel  alicujus  haemor¬ 
rhagiae  profluvii  soliti,  inter  causas  praedisponentes 
sunt.  Alvus  adstricta  corpus  obnoxium  facit  ple- 
thoram  inducendo  universam,  et  studium  intensum 
etiamque  somnus  diuturnus  capitis  plethoram. 

t 

CAUSAE  EXCITANTES 

Sunt  omnes  quae  cerebrum  adeo  comprimunt,  ut 
vis  nervosae  impulsum  ad  cerebrum  transeuntis  ac 
redeuntis  impediunt. 

Causa  compressionis  sit  sanguis  accumulatus  in 
vasis  sanguiferis  intra  cranium,  vel  effusus  in  varias 
cerebri  partes,  vel  cranii  cavitatem  et  pressuram  pro¬ 
ducens. 

Quodcunque  corpus  implet ;  quodcunque  auget 
sanguinis  cursum  et  vehementiam  in  arteriis  capitis ; 

quodcunque  ejusdem  reditum  liberum  a  capite  ad 
ventriculum  dextrum  impedit,  nimium  distentionis 
effusionemque  producere  possit. 

A.  Insigniter  corpus  implent  et  ita  apoplexiae 
favent  satietas,  ignavia,  secernenda  et  excernenda 
suppressa,  ulcus  sanescens,  et  exinanitio  aliqua  quae 
diu  perstiterit  ex  improviso  quiescens. 

B.  Alter  effectus  vehementi  exercitatione  indu¬ 
citur,  qua  venae  et  arteriae  tantopere  premuntur,  ut 
sanguis  majore  quantitate  et  violentia  ad  caput  im¬ 
pelleretur  ;  nimia  indulgentia  liquorum  ardentium  ; 
gravibus  animi  affectionibus  ;  externo  calore  ;  victu 
nimia  copia  assumpto.  Cutis  repente  ex  erysipelate 
deflorescens,  arthritis  retrocedens  et  alia  quaedam 
quae  humores  ad  caput  aut  intus  impellunt,  huc  re¬ 
ferri  posse  videntur. 

Subita  circuitus  sanguinis  deproperatio  quae  a  ce¬ 
leberrimo  Culleno  nixus  haemorrhagicus  appellatur 
haud  raro  causa  apoplexiae  praecipua  vel  sola  procul- 
dubio  videtur.  Hic  nixus  nulla  irritatione  vel  causa 
evidente  inductus,  derivationem  sanguinis  ad  aliquem 
corporis  partem,  cujus  vasa,  vel  a  fabrica  congenita 
prava  resistere  nequeant,  excitare  solet.  Nixus  is- 
tiusmodi  omnibus  haemorhagiis  communis  necuon 
apoplexiae,  quae  a  Hoffinanno  haemorrhagia  cerebri 
merito  appellatur.  Nixum  haemorrhagicum  in  pa- 

roxysmo  apoplexiae  ordinario  semper  adesse,  a  pul¬ 
sibus  ante  sanguinis  missionem  validis  et  crebris  cer- 
tiores  fimus  ;  et  revera  ictui  antecessisse  plane  vide¬ 
tur,  sed  tunc  semper  apprime  notatu  difficilis  erit, 
quippe  quia  auxilium  medici  raro  prius  quaeritur 
quam  morbus  in  victimam  suam  jam  irruerit. 

C.  Istae  causae  sanguinis  peditum  a  capite  ad 
cordis  dextrum  ventriculum  impediunt. 

1.  Pronus  situs  capitis  diuturnus,  in  quo  sanguinis 
gravitas  auget  impetum  ejus  arteriis,  et  reditui  san¬ 
guinis  venosi  libero  non  tantum  oppugnat,  sed  etiam 
ejus  velocitatem  ad  caput  accelerat,  et,  si  aegrotus 
non  extemplo  dejiciatur,  de  ictus  accessu  haemor¬ 
rhagia  e  naribus  interdum  admonetur. 

2.  Ulla  obstructio  venarum  sanguinem  vehentium 
a  capite  ad  dextrum  ventriculum,  qualis  est  nimis 
arcta  circa  collum  ligatura,  quae  venas  multo  magis 
quam  arterias  comprimit. 

3.  Quicquid  libero  sanguinis  per  pulmones  circui¬ 
tui  obstat :  ad  finem  omnis  expirationis  reditus  san¬ 
guinis  ex  capite  non  tam  facilis  est,  quia  collapsus 
pulmonum  status  objiciens  per  eos  libero  sanguinis 
meatui,  congestionis  ejusdem  favet  in  dextris  cordis 
cavitatibus,  quae  ad  venam  superiorem  cavam,  venas¬ 
que  jugulares  internas,  &c.  tenduntur.  Inspiratio 
diu  retenta  talem  obstructionem  efficit,  ut  non  solum 

vultus  ruborem  ac  plenitudinem  vasorum  omnium 
capitis  et  colli  excitet,  sed  periculosam  sanguinis  ac¬ 
cumulationem  in  cerebri  vasis  ac  etiam  rupturam. 
Omnes  validi  musculorum  nixus  inspirationem  lon¬ 
gam  ac  continuatam  desiderant  et  hinc  causae  apo¬ 
plexiae  excitantes.  Ventriculus  cibo  repletus  dia¬ 
phragmatis  descensum,  ideoque  dilatationem  pulmo¬ 
num  idoneam,  haud  parum  impedire  videtur.  Nec 
aliter  nocent  asthma,  pertussis,  aneurisma  cordis  aut 
arteriae  magnae  ubi  se  arcuat,  valvaeve  in  naturam 
osseam  conversae  ;  haec  scilicet  vitia  sanguinem  per 
cordis  atria  et  pulmonem  profluentem  tardant. 

DIAGNOSIS. 

Tantum  inter  Epilepsiam  vel  Hysteriam  atque 
hunc  morbum  interest  discrimen,  ut  vix  opus  esse 
videtur  multa  de  hoc  dicere. 

In  Epilepsia  convulsiones  generales  plerumque  ac¬ 
cidunt  et  aeger  spumat  ore  ;  praeterea  aura  epilep¬ 
tica  nonnunquam  paroxysmo  antecedit. 

In  Hysteria  motus  abnormes  spasmis  in  apoplexia 
longe  absimiles,  urinae  limpidae  fluxus,  suspiratio, 
sensus  globi,  aetas  fere  semper,  et  alia  minoris  mo¬ 
menti,  judicium  satis  clare  dirigent. 

Cum  ebrietate  facilius  confundi  potest,  vinum  vero 
sensus  minus  hebetat  quam  apoplexia  ;  lux  enim 
ebrio  pupillam  coarctat  et  irritamenta  quae  apoplec- 
ticus  minime  sentit  ebrium  suscitabunt.  Huc  acce¬ 
dit  anima  liquorem  qui  ebrietatem  intulerit  olens. 
Nec  semper  vino  obrutus  stertit. 

Ex  vultus  pallore,  necnon  respirationis  et  pulsus 
feriatione,  Syncopen  ab  hoc  morbo  luculenter  dignos¬ 
cere  poterimus. 


PROGNOSIS. 

Ad  familiae  historiam,  aegri  temperamentum,  cor¬ 
poris  conformationem,  aetatem,  et  vitae  genus  quod 
degere  solebat,  sedulo  respicere  debemus  ;  sicuti  in¬ 
ter  res  hujusmodi  et  prognosin  nexus  intercedebat 
arctissimus.  Primus  apoplexiae  impetus  haud  to¬ 
ties  lethalis,  sed  secundus  multo  periculosior,  ictus¬ 
que  tertius  faci' vitae  rarissime  pepercit. 

Cum  respiratio  multum  afficitur,  stridor  est  den¬ 
tium,  spuma  circum  os  collecta,  pupilla  oculi,  luce 
admota,  sese  contrahere  desinit,  sphincteres  musculi 
resolvuntur,  accessio  febris  levis,  sudores  gelidi,  artus 
inferiores  frigidi,  vix  spes  ulla  aegroto  superest.  Si 
malum  remediis  nostris  parere  incipiat,  quod  se  mo- 

tfts  et  sensuum  reditu  compertum  habebit ;  si  hae¬ 
morrhagiae  e  naribus  aut  aliqua  corporis  parte,  vel 
diarrhoea,  sudoresve  profusi  adsint,  nobis  prognosin 
magis  beatam  deducere  licet. 


DE  MEDENDI  RATIONE. 

Methodus  medendi  tribus  capitibus  complectitur, 
scilicet,  paroxysmum  praesentem  pacare,  et  stuporem 
dirimere  ;  sequelas  paralyticas  summovere  ;  et  de¬ 
nique  aegrum  contra  ictus  futuros  tentamine  omni¬ 
geno  munire. 

Quum  jam  aliquem  apoplexia  corrupuerit  statim 
medici  est  omnes  noxas  quae  signa  exasperint,  si  fieri 
potest,  tollere  ;  scilicet,  caput  aegrotantis  erigendum, 
cervices  monilibus  et  quavis  veste,  quae  venas  ibi 
positas  opprimat,  expediendae  sunt  et  conclave  per¬ 
flatum  accipere  debebit.  His  peractis,  sanguis  mit¬ 
tendus  est,  et,  in  omnibus  casibus,  ubi  habitus  ple- 
thorici  signa  paroxysmum  praegressa  sint,  is  elicien¬ 
dus  est  abunde  citoque  ex  brachio,  aut  arteria  tem¬ 
porali,  cum  ramus  satis  magnus  detegi  potest.  Ope¬ 
ratio  venam  jugularem  scindendi  commendata  est  a 
quibusdam  auctoribus,  sed  ex  periculo  quod  ligatu¬ 
ram  comitatur  applicatam  ad  haemorrhagiam  repri- 

mendam  ea  non  uti  debemus.  Summi  quoque  est 
momenti  venas  ipsius  partis  exonerare  hirudinibus 
aut  cucurbitulis  cum  ferro  impositis. 

Si  facultas  vorandi  superest  integra  aut  certe  pa¬ 
rum  labefactatur,  alvus  protinus  medicamento  acriori 

insesto  solicitari  debebit :  at  cavendum  ne  ventricu- 

© 

lus  mole  gravetur  ;  quem  in  finem  pauxillum  saepius 
assumendum  potius  quam  una  vice  modus  amplissi¬ 
mus.  Si  quidem  intestina  non  minus  quam  caeterae 
partes  corporis  torpent  alvus  non  nisi  acrioribus  et 
largiori  manu  datis  expurgari  poterit.  Si  autem 
aeger  devorandi  impotens  medicamina  potare  ne¬ 
queat,  alvus  solitis  erit  liquoribus  ducenda.  Ampla 
vesicatoria  pariter  capiti  colloque  affigi  debent,  et 
obbae  aqua  calida  repletae,  vel  lateres  calidi  pedibus. 

Cum  apoplexia  paulo  post  plenam  ciborum  refec¬ 
tionem  haud  raro  erumpat,  admodum  necessarium 
est  ventriculum  quam  primum  inanire  ;  emetica  au¬ 
tem  quamvis  a  nonnullis  praescripta,  clinicus  cautus 
et  solers  penitus  repudiabit,  namque  vomitionis  nixus 
impetum  sanguinis  necessarie  versus  cerebrum  im¬ 
pellit.  Siquando  nausea  et  vomitus  signa  cerebri 
compressi  haud  insolita  exoriantur,  potum  diluentem 
exhibere  fas  est,  quo  facilius  ventriculus  ab  onere 
pessimo  liberetur,  vomitusque  sponte  sistat. 

His  rebus  frustra  adhibitis,  sensus  pene  extinctos 

nonnunquam  revocare  valeamus,  vim  aquae  frigidis¬ 
simae  super  aegri  caput  et  humeros  subito  jaciendo. 
Quod  si  hujusmodi  affusionem  non  commode  adhi¬ 
bere  possimus,  juvabit  caput  rasum  aqua  gelida,  so¬ 
lutione  muriatis  ammoniae,  vel  similibus,  subinde 
lavare. 

Paroxysmo  igitur  feliciter  subacto,  ad  paralysin 
summovendam  mox  animum  versemus.  Imprimis 
nostrum  est  humoris  effusi  absorptionem  promovere, 
stimulisque  membro  soluto  admotis  id  excitare. 
Consilio  absorptionis  promovendae  cucurbitulae  cru¬ 
entae  et  vesicatoria  capiti  imponimus,  et  partem  ope 
cerati  sabinae  exulceramus  ;  fonticulus  nuchae  in¬ 
sertus  muneribus  iisdem  fungitur ,  porro,  conges¬ 
tioni  intra  caput  abnormi  praeclare  obstat.  Quod 
attinet  ad  usum  stimulorum  partibus  resolutis  admo¬ 
torum,  praecautum  est  ne  remedia  nimis  valida  sint 
et  sanguinem  caput  versus  iterum  derivent.  Bal¬ 
neum  pluviosum  et  praecipue  exercitatio  contra  pa¬ 
ralysin  omnium  praestantissima  et  fide  dignissima 
sunt.  Porro  haud  parum  proderit  aegrum  admon¬ 
ere  ut  conatus  frequentes  ad  membra  sua  movenda 
faciat. 

Sub  indicatione  ultima  consilia  momenti  erga  ae¬ 
grum  gravissimi  complectuntur.  Victus  e  media 
tenuive  materia  confectus  praestat ;  scilicet  e  lacte 

et  frugibus  praecipueque  omnigeno  farre  ;  carnes 
assae,  frictae  vel  elixae  nocebunt,  certeve  parcissime 
ingerendae  ;  caena  ampla  vitanda.  Potus  meraci 
exitiosissimae  erunt ;  optimi  sunt  liquores  diluti  qui 
sitim  arceant  nec  ardores  accendant  aut  ventriculum 
praegravent. 

Consilio  supra  dicto  fonticulum  in  nucha  aperire 
utile  erit ;  alvi  purgatio  haud  minus  necessaria  est. 
Causas  omnes,  cum  praedisponentes  tum  excitantes 
et  quicquid  demum  quocunque  modo  congestionibus 
intra  caput  et  derivationibus  sanguinis  abnormibus 
favere  possit,  maxima  cura  et  diligentia  evitare  de¬ 
bet. 

Simul  ac  dolor  capitis,  torpor  membrorum  aliave 
ictus  propinqui  symptomata  sese  ostenderent,  est  me¬ 
dici  acre  remedium  purgans  statim  exhibere,  et  san¬ 
guinem  aut  e  brachio  aut  temporibus  mittere  ;  sic 
paroxysmum  imminentem  plerumque  avertere  pote¬ 
rimus. 


FINIS. 


